Gin Rummy

El **Gin Rummy** és una de les variants més conegudes de la branca del Rummy, tot i ser relativament moderna.

S'hi juga generalment entre dos jugadors, amb una baralla francesa de 52 cartes, sense jòquers.

## Objectiu

Aconseguir una mà amb la majoria de cartes lligades, en **grups o escales de mínim tres cartes** (tres cartes del mateix número o tres cartes consecutives del mateix coll, respectivament), i que la puntuació de les cartes sense lligar sigui baixa.

## Valor de les cartes

* **Figures (K, Q i J):** 10 punts
* **As:** 1 punt
* **Del dos al deu:** cada carta el seu valor

L'ordre de les cartes és de major a menor començant per la K. És a dir: per a fer escala, **l'as lliga per baix amb el dos, però no amb la K**.

## Puntuació

* **Gin**. Si un jugador canta *gin*, puntua 20 punts més el valor de les cartes sense combinar del rival, si n'hi ha.
* **Knock**. Si un jugador fa *knock*, puntua la diferència entre les cartes sense combinar que té i les del rival, sempre que tingui menys punts que el rival. Si el valor de les cartes sense lligar del rival és inferior, però, és aquest darrer qui suma la diferència més 10 punts de bonificació. En cas d'empat en el valor de les cartes no lligades de tots dos jugadors, el jugador que no ha cantat *knock* suma simplement 10 punts.

Quan un jugador arriba als 100 o més punts acumulats, la partida s'acaba i se sumen els següents premis:

* **100 punts** per guanyar la partida
* **100 punts** més en cas d'haver guanyat totes les rondes de la partida.
* **20 punts** per cada ronda guanyada

Notau que aquestes bonificacions se sumen només un cop s'ha acabada la partida, no fan part dels 100 punts necessaris per a tancar-la.

## Preparació

Triau un repartidor a sorts. Remenau les cartes i repartiu-ne deu a cada jugador. Deixau la resta de la baralla al mig de la taula fent una pila cap per avall. Descobriu la carta superior de la pila i deixau-la'n al costat, iniciant el pou. En les següents rondes, repartirà el guanyador de l'anterior ronda.

## Regles

Comença el jugador que no ha repartit. La dinàmica dels torns és similar a molts d'altres jocs relacionats, com el Ramiro o el Continental: cadascú en el seu torn agafa carta o bé del pou (si li interessa) o bé de la pila i després en descarta una altra. Al Gin Rummy, però, en el primer torn de la ronda de cada jugador només es pot agafar carta del pou o passar. Quan els dos jugadors han fet el seu primer torn, ja poden triar entre agafar carta de la pila o del pou. A partir d'aquest moment, però, no es pot passar (és a dir: no es pot agafar la carta del pou i descartar-la).

Cadascú en el seu torn, agafarà carta o bé del pou o bé de la pila i n'haurà de descartar una altra (si l'ha agafada del pou, no podrà ser la mateixa).

El joc continua mentre els torns es van succeint i els jugadors intenten lligar les cartes que tenen en mà per a formar grups del mateix número o escales (en tots dos casos, a partir de tres cartes). En el moment que un jugador té en mà cartes sense lligar (teniu en compte que n'haurà de descartar una) per valor de **10 punts o menys, pot cantar *knock***: el joc s'atura i el jugador que ha cantat *knock* descarta la carta sobrant i mostra les cartes combinades i les no lligades. Abans de fer balanç de punts, el jugador rival mostra les seves cartes lligades i té l'oportunitat de casar les que li quedaven sense lligar amb les cartes exposades pel jugador que ha cantat. Un cop fet, s'establirà, com hem indicat, **la puntuació** que sumarà un o altre jugador. No és obligatori cantar *knock*, els jugadors poden seguir a fi de millorar la jugada.

**Si un jugador lliga les 10 cartes, canta *gin***. En aquest cas, el jugador rival no té opció de col·locar cartes sense lligar en els paquets del jugador que ha cantat, i es compten els punts seguint **la puntuació**. Notau que quan un jugador canta *gin*, guanya la ronda, però quan canta *knock*, tant la pot guanyar aquest com el rival.

**En el moment que només queden dues cartes a la pila** del mig de la taula, la ronda s'acaba i es dona per nul·la. Se'n comença una de nova i reparteix el mateix jugador que ho havia fet en l'anul·lada.

### Final del joc

El joc s'acaba quan un dels jugadors arriba o supera els 100 punts. Aleshores, se sumen a la puntuació obtinguda les **bonificacions especials** (100 punts per guanyar la partida, 100 més si s'han guanyat totes les rondes i 20 punts per cada ronda guanyada), tal com hem indicat. Qui suma més punts una vegada considerades les bonificacions guanya la partida.

## Variacions

Davant la gran popularitat que ha assolit el Gin Rummy, són moltes les variacions que han anat sorgint, algunes de les quals pràcticament es poden interpretar com a jocs derivats. A continuació exposam algunes de les variacions més habituals:

* **Repartidor altern**. El repartidor canvia a cada ronda, no depèn del guanyador de la ronda prèvia.
* **Primer torn sense pou**. En lloc de descobrir una carta al pou, el repartidor dona 11 cartes al rival, que n'haurà de descartar una.
* **Passant**. Es permet agafar la carta del pou i descartar-la, com si s'hagués passat. Encara que és difícil imaginar casos en què aquesta jugada pugui resultar de profit, és una norma prou estesa fins i tot en torneigs.
* **3 jugadors**. El repartidor no participa i s'enfronten els altres dos jugadors. El perdedor de cada ronda fa de repartidor en la següent, que es du a terme entre el guanyador i el repartidor de la prèvia.
* **4 jugadors**. Es fan dos equips. S'enfronten cada integrants de l'equip amb un dels dos integrants de l'equip rival per separat. Els dos enfrontaments tenen lloc alhora amb dues baralles diferents. Una vegada finalitzada cada ronda, s'alternen els oponents (mantenint els equips). En acabar cada ronda, si els dos jugadors del mateix equip han guanyat, sumen el total dels punts obtinguts. Si ha guanyat un enfrontament simultani cada equip, l'equip amb més puntuació anota la diferència de punts. El primer equip que arriba a 125 punts o més guanya la partida.